Document ID: 32019D0612(01)

Reference:
12.6.2019
LT
Europos Sąjungos oficialusis leidinys
C 196/16
KOMISIJOS SPRENDIMAS
2019 m. birželio 11 d.
kuriuo įsteigiama Radijo spektro politikos grupė ir panaikinamas Sprendimas 2002/622/EB
(Tekstas svarbus EEE)
(2019/C 196/08)
EUROPOS KOMISIJA,
atsižvelgdama į Sutartį dėl Europos Sąjungos veikimo,
kadangi:
(1)
2002 m. kovo 7 d. Europos Parlamento ir Tarybos sprendimu Nr. 676/2002/EB dėl radijo spektro politikos teisinio reguliavimo pagrindų Europos bendrijoje (1) nustatytas Sąjungos radijo spektro politikos teisinis pagrindas. Taip užtikrinama, kad būtų derinami politikos metodai ir, kai tinka, suderintos radijo spektro prieinamumo ir veiksmingo naudojimo sąlygos, kurių reikia, kad tokiose Europos Sąjungos politikos srityse, kaip elektroniniai ryšiai, transportas, moksliniai tyrimai ir plėtra, būtų sukurta ir veiktų vidaus rinka;
(2)
Sprendime Nr. 676/2002/EB nustatyta, jog Komisija gali organizuoti konsultacijas, kad būtų atsižvelgta į valstybių narių, Sąjungos institucijų, pramonės ir visų radijo spektro naudotojų (komercinių ir nekomercinių) nuomones, taip pat į kitų subjektų, kurie suinteresuoti technologijų, rinkos ir reguliavimo plėtra, galinčia paveikti radijo spektro naudojimą, nuomones;
(3)
siekiant padėti ir patarti Komisijai radijo spektro politikos klausimais, Komisijos sprendimu 2002/622/EB (2) įsteigta patariamoji grupė – Radijo spektro politikos grupė (toliau – grupė). Tarp tų klausimų – radijo spektro prieinamumas, suderinimas ir paskirstymas, informacijos apie radijo spektro paskirstymą, prieinamumą ir naudojimą teikimas, teisių naudotis radijo spektru suteikimo metodai, radijo spektro perskirstymas, išskyrimas, įvertinimas ir veiksmingas naudojimas, taip pat žmonių sveikatos apsauga;
(4)
2018 m. gruodžio mėn. Europos Parlamentas ir Taryba priėmė Direktyvą (ES) 2018/1972 (3), kurioje nauja redakcija išdėstyta ir patikslinta Sąjungos elektroninių ryšių reguliavimo sistema ir, be kita ko, grupei pavestos naujos užduotys;
(5)
grupė turėtų toliau prisidėti prie Sąjungos radijo spektro politikos plėtojimo, atsižvelgdama ne tik į techninius parametrus, bet ir į ekonominius, politinius, kultūrinius, strateginius, sveikatos ir socialinius aspektus, taip pat į įvairius galimai prieštaringus radijo spektro naudotojų poreikius, kad užtikrintų teisingą, nediskriminacinę ir proporcingą pusiausvyrą;
(6)
grupei turėtų priklausyti aukšto lygio Vyriausybių paskirti ekspertai iš valstybių narių. Be to, grupėje galėtų būti stebėtojų, taip pat į jos posėdžius galėtų būti, kai tinka, kviečiami ir kiti asmenys, kaip antai iš reguliavimo įstaigų, konkurencijos priežiūros institucijų, rinkos dalyvių, naudotojų ar vartotojų grupių;
(7)
siekdama nagrinėti radijo spektro politikos klausimus, susijusius su visomis atitinkamomis Sąjungos politikos sritimis, grupė turėtų palaikyti glaudžius darbinius ryšius su konkrečiomis grupėmis ar komitetais, įsteigtais siekiant įgyvendinti sektorinę Sąjungos politiką, įskaitant transporto politiką, radijo įrangos vidaus rinkos politiką, audiovizualinę politiką, kosmoso politiką ir ryšius;
(8)
nors už skirtingas radijo spektro dalis atsakingos skirtingos nacionalinės Vyriausybinės įstaigos, siekiant, kad svarstymai būtų vaisingi, kiekviena grupės posėdyje dalyvaujanti nacionalinė delegacija turėtų vadovautis sutelkta ir suderinta nacionaline pozicija dėl visų politikos sričių, kurios turi poveikio radijo spektro naudojimui toje valstybėje narėje: ne vien dėl vidaus rinkos, bet ir dėl viešosios tvarkos, visuomenės saugumo, civilinės saugos ir gynybos politikos, nes radijo spektro naudojimas šiose politikos srityse gali daryti įtaką viso radijo spektro organizavimui;
(9)
technologijų, rinkos ir reguliavimo pokyčių, susijusių su radijo spektro naudojimu, klausimais grupė turėtų konsultuotis su atitinkamais subjektais, kurie radijo spektrą naudoja tiek komerciniais, tiek nekomerciniais tikslais, ir su kitomis suinteresuotosiomis šalimis. Grupė turėtų užtikrinti, kad tos konsultacijos būtų plačios ir vyktų orientuojantis į ateitį;
(10)
kadangi radijo spektro naudojimas nesibaigia prie sienų, stebėtojams iš stojančiųjų valstybių ir Europos ekonominės erdvės šalių reikėtų leisti dalyvauti grupės veikloje;
(11)
Europos pašto ir telekomunikacijų administracijų konferencija (CEPT) turėtų būti pakviesta dalyvauti grupės darbe kaip stebėtoja, turint omenyje didelę grupės veiklos įtaką radijo spektrui visos Europos lygmeniu ir CEPT bei jos padalinių techninės ekspertizės patirtį, sukauptą valdant radijo spektrą. Be to, derėtų pasinaudoti CEPT patirtimi, remiantis pagal Sprendimą dėl radijo spektro jai suteiktais įgaliojimais, kad būtų parengtos radijo spektro paskirstymo ir informacijos teikimo srities techninės įgyvendinimo priemonės. Žinant, kokia svarbi yra Europos masto standartizacija kuriant radijo spektrą naudojančią įrangą, ne mažiau svarbu būtų stebėtojo teisėmis įtraukti ir Europos telekomunikacijų standartizacijos institutą (ETSI);
(12)
įsigaliojus Direktyvai (ES) 2018/1972 ir Europos Parlamento ir Tarybos reglamentui (ES) 2018/1971 (4), grupės užduotys turėtų būti pritaikytos prie tos naujos reguliavimo sistemos ir grupės funkcija turėtų būti atitinkamai sustiprinta. Tai turėtų palengvinti Sąjungos spektro politikos formavimą įvairiose Europos elektroninių ryšių rinkos srityse, visų pirma belaidžio plačiajuosčio ryšio, toliau gerinti spektro politikos strateginę kryptį ir skaidrumą ir remti strateginį planavimą bei radijo spektro politikos požiūrių koordinavimą Sąjungos lygmeniu;
(13)
atsižvelgdama į naujas užduotis, grupei pavestas Direktyva (ES) 2018/1972, grupė turėtų konsultuoti Europos Parlamentą ir Tarybą, gavusi jų prašymą, susijusį su radijo spektro klausimais. Be to, remdamasi šiuo sprendimu grupė turėtų tapti forumu, kuriame valstybės narės galėtų koordinuoti direktyvoje numatytų su radijo spektru susijusių savo įsipareigojimų įgyvendinimą, be kita ko, atliekant tarpusavio vertinimą, ir atlikti svarbų vaidmenį vidaus rinkai svarbiose srityse, tokiose kaip tarpvalstybinis radijo spektro koordinavimas ir standartizavimas;
(14)
atsižvelgiant į tai, kiek pakeitimų reikia dėl to, kad įsigaliojo Direktyva (ES) 2018/1972, Sprendimas 2002/622/EB, siekiant aiškumo, turėtų būti panaikintas ir pakeistas;
(15)
grupės nariams taikomos informacijos atskleidimo taisyklės taip pat turėtų būti nustatytos pagal Europos Parlamento ir Tarybos reglamentą (EB) Nr. 1049/2001 (5), o asmens duomenys turėtų būti tvarkomi laikantis Europos Parlamento ir Tarybos reglamento (ES) 2018/1725 (6);
(16)
šis sprendimas turėtų atitikti Komisijos apibrėžtas horizontaliąsias taisykles dėl Komisijos ekspertų grupių kūrimo ir veiklos (7), ypač taisykles dėl grupės narystės, stebėtojų, kviestinių ekspertų dalyvavimo ir posėdžių išlaidų,
NUSPRENDĖ:
1 straipsnis
Dalykas
Įsteigiama radijo spektro politikos patariamoji grupė – Radijo spektro politikos grupė (toliau – grupė).
2 straipsnis
Užduotys
1)   Grupė padeda Komisijai ir jai pataria:
a)
strateginiais radijo spektro politikos Sąjungoje klausimais;
b)
radijo spektro politikos požiūrių koordinavimo Sąjungoje klausimais;
c)
teikdama nuomones dėl pasiūlymų dėl teisėkūros procedūra priimamų aktų, kuriais nustatomos daugiametės radijo spektro politikos programos, ir siekiant leisti pasidalijamai naudoti suderintą radijo spektrą arba jį naudoti nesuteikiant individualių teisių;
d)
teikdama nuomones dėl Komisijos rekomendacijų dėl suderinto elektroninių ryšių reguliavimo sistemos nuostatų taikymo radijo spektro srityje, nedarant poveikio Europos elektroninių ryšių reguliuotojų institucijos (BEREC) vaidmeniui;
e)
Komisijos, valstybių narių ir atitinkamų kompetentingų institucijų koordinavimo ir bendradarbiavimo įgyvendinant galiojančius radijo spektro srities Sąjungos teisės aktus, programas ir politiką klausimais;
f)
jei reikia, vidaus rinkos sukūrimui ir jos veikimui būtinų suderintų sąlygų, susijusių su radijo spektro prieinamumu ir veiksmingu naudojimu, klausimais.
2)   Grupė padeda valstybėms narėms bendradarbiauti tarpusavyje ir su Komisija ir, joms paprašius kartu su Taryba ir Europos Parlamentu, vykdyti strateginį planavimą ir radijo spektro politikos požiūrių koordinavimą Sąjungoje:
a)
plėtodama geriausią praktiką su radijo spektru susijusiais klausimais, kad būtų įgyvendinama Sąjungos teisė;
b)
palengvindama valstybių narių koordinavimą siekiant įgyvendinti Sąjungos teisę ir prisidėti prie vidaus rinkos plėtros;
c)
derindama valstybių narių požiūrius į radijo spektro skyrimą ir naudojimo leidimų išdavimą ir skelbdama ataskaitas ir nuomones su radijo spektru susijusiais klausimais.
3)   Grupė padeda valstybėms narėms koordinuoti tarpvalstybinį radijo spektro naudojimą, siekdama užtikrinti, kad radijo spektro naudojimas jų teritorijoje būtų organizuojamas taip, kad jokiai kitai valstybei narei nebūtų kliūčių, ypač dėl tarpvalstybinių žalingųjų trukdžių iš kitų valstybių narių, leisti savo teritorijoje naudoti radijo spektrą, ypač suderintą radijo spektrą, laikantis Sąjungos teisės.
Šiuo tikslu bet kurios poveikį patiriančios valstybės narės prašymu grupė deda pastangas išspręsti visas problemas ar ginčus tarp valstybių narių ir su trečiosiomis šalimis dėl tarpvalstybinio koordinavimo ar tarpvalstybinių žalingųjų trukdžių, kurie sudaro kliūtis valstybėms narėms savo teritorijoje naudoti radijo spektrą.
Grupė gali pateikti nuomonę suderinto radijo spektro klausimais su pasiūlymu dėl koordinuoto tokios problemos arba ginčo tarp valstybių narių sprendimo.
4)   Grupė padeda Komisijai parengti pasiūlymus Tarybai dėl sprendimų, kuriais nustatomos pozicijos, kurių Sąjungos vardu turi būti laikomasi tarptautinėse organizacijose, kurių kompetencijai priklauso radijo spektro klausimai, priėmimo pagal Sutarties dėl Europos Sąjungos veikimo 218 straipsnio 9 dalį.
5)   Grupė gali rengti posėdžius, kad nacionalinės reguliavimo ar kitos kompetentingos institucijos, joms paprašius, galėtų diskutuoti ir keistis nuomonėmis bei patirtimi, susijusia su leidimų išdavimo procesais ir radijo spektro naudojimo sąlygomis.
6)   Nepažeisdama 5 dalies, nuo 2020 m. gruodžio 21 d. grupė Direktyvos (ES) 2018/1972 35 straipsnio tikslais nacionalinės reguliavimo institucijos ar atitinkamos valstybės narės kitos kompetentingos institucijos prašymu arba išimties tvarka, kaip nurodyta Kodekso 35 straipsnio 2 dalyje, grupės iniciatyva, sušaukia tarpusavio vertinimo forumo posėdžius, susijusius su radijo spektru, kuriam pagal Sprendimą 676/2002/EB techninėmis įgyvendinimo priemonėmis buvo nustatytos suderintos sąlygos, kad radijo spektrą būtų galima naudoti belaidžio plačiajuosčio ryšio tinklams ir paslaugoms.
3 straipsnis
Narystė
Grupės nariai yra valstybių narių valdžios institucijos.
Kiekviena valstybė narė paskiria aukšto lygio atstovą, atsakingą už visą strateginę radijo spektro politiką.
Komisija dalyvauja visuose grupės posėdžiuose atitinkamu lygmeniu ir teikia grupei sekretoriato paslaugas.
4 straipsnis
Veikla
1)   Komisijos prašymu arba savo iniciatyva grupė priima Komisijai skirtas nuomones ir ataskaitas. Nuomonės ir pranešimai grindžiami bendru sutarimu arba, jei tai neįmanoma, paprasta balsų dauguma, kai kiekvienas narys turi vieną balsą. Nariai, kurie balsavo prieš, turi teisę prie nuomonių ar ataskaitų pridėti pareiškimą, kuriame apibendrinamos jų pozicijos priežastys.
2)   Europos Parlamentui arba Tarybai paprašius grupės nuomonės ar ataskaitos dėl radijo spektro politikos klausimų, susijusių su elektroniniais ryšiais, grupė tokią nuomonę ar ataskaitą priima pagal 1 dalyje nustatytas taisykles. Grupė pateikia savo nuomonę ir ataskaitą jos paprašiusiai institucijai ir Komisijai. Kai tinka, nuomonę ar ataskaitą Europos Parlamentui ar Tarybai gali žodžiu pateikti grupės pirmininkas arba grupės paskirtas narys.
3)   Grupė iš savo narių išsirenka pirmininką. Komisija gali steigti pogrupius, kurių paskirtis – nagrinėti konkrečius klausimus pagal Komisijos apibrėžtus įgaliojimus. Pogrupiai veikia pagal Komisijos nustatytas horizontaliąsias taisykles dėl Komisijos ekspertų grupių steigimo ir veiklos (8) ir teikia ataskaitas grupei. Įvykdę jiems pavestas užduotis, tokie pogrupiai iš karto išformuojami.
4)   Komisija, susitarusi su grupės pirmininku, per sekretoriatą gali sušaukti grupės posėdžius bet kuriuo jos kompetencijos klausimu. Komisija tai daro, kai tai būtina taikant šio sprendimo 2 straipsnio 2 dalį.
5)   Komisijai pasiūlius, grupė bendru sutarimu arba, jei jo nėra, paprastos daugumos balsais, kai kiekviena valstybė narė turi po vieną balsą, priima savo darbo tvarkos taisykles. Darbo tvarkos taisyklėms reikia gauti Komisijos pritarimą.
6)   Grupė gali kviesti dalyvauti jos posėdžiuose stebėtojus, įskaitant stebėtojus iš Europos ekonominės erdvės valstybių ir šalių, kurios yra kandidatės stoti į Sąjungą, taip pat iš CEPT ir ETSI; ji taip pat gali išklausyti ekspertus ir suinteresuotąsias šalis. Stebėtojai paskiria savo atstovus. Pirmininkas gali leisti stebėtojams ir jų atstovams dalyvauti grupės diskusijose ir dalytis ekspertinėmis žiniomis. Tačiau stebėtojai neturi balsavimo teisės ir nedalyvauja formuluojant grupės rekomendacijas ar patarimus. Jei grupė mano, kad rengiant nuomonę ar ataskaitą tikslinga rinkti įrodymus, ji gali kviesti į savo posėdžius atitinkamus sektoriaus atstovus.
7)   Jei grupė mano, kad tai tinka, ji gali kviesti savo posėdžiuose dalyvauti ekspertus iš nacionalinių reguliavimo ar kitų kompetentingų institucijų ir BEREC.
Direktyvos (ES) 2018/1972 35 straipsnio tikslais grupė leidžia dalyvauti ekspertams iš nacionalinių reguliavimo ar kitų kompetentingų institucijų, nurodytų Direktyvoje (ES) 2018/1972, ir BEREC.
Laikydamasi išsamių taisyklių, dėl kurių turi būti susitarta su BEREC ir Komisija, grupė leidžia BEREC dalyvauti jos veikloje, susijusioje su rinkos reguliavimo ir konkurencijos radijo spektro srityje klausimais, kurie priklauso BEREC kompetencijai.
5 straipsnis
Santykiai su Europos Parlamentu
Nedarant poveikio 2 ir 4 straipsniams, informacijai, kuri turi būti perduodama Europos Parlamentui, ir Europos Parlamento ekspertų dalyvavimui grupės posėdžiuose taikomi Pagrindų susitarimo dėl Europos Parlamento ir Europos Komisijos santykių (9) 15 punktas ir I bei II priedai.
6 straipsnis
Konsultacijos
Grupė plačiu mastu iš anksto atvirai ir skaidriai konsultuojasi su rinkos dalyviais, vartotojais ir galutiniais naudotojais.
7 straipsnis
Konfidencialumas
Komisijai nurodžius, kad prašoma nuomonė arba iškeltas klausimas yra konfidencialus, grupės nariai, stebėtojai ir visi kiti grupės posėdyje dalyvaujantys asmenys įsipareigoja neatskleisti informacijos, kurią sužinojo dirbdami grupėje, jos pogrupiuose arba ekspertų darbo grupėse. Tokiais atvejais Komisija gali nuspręsti, kad posėdžiuose gali dalyvauti tik grupės nariai.
8 straipsnis
Profesinė paslaptis ir įslaptintos informacijos tvarkymas
Grupės nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (10) ir (ES, Euratomas) 2015/444 (11) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.
9 straipsnis
Skaidrumas
1)   Grupė ir jos pogrupiai užregistruojami Ekspertų grupių registre.
2)   Ekspertų grupių registre skelbiami šie duomenys apie grupės sudėtį:
a)
stebėtojų asmenvardžiai;
b)
valstybių narių valdžios institucijų pavadinimai;
c)
trečiųjų šalių valdžios institucijų pavadinimai.
3)   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba šiame registre pateikiant nuorodą į specialią interneto svetainę, kurioje galima rasti tą informaciją. Prieiga prie specialių interneto svetainių suteikiama netaikant reikalavimo registruotis ir jokių kitų apribojimų. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip apibrėžta Reglamento (EB) Nr. 1049/2001 4 straipsnyje.
4)   Komisijai sutikus, grupė gali paprasta narių balsų dauguma nuspręsti svarstymus vykdyti viešai.
10 straipsnis
Posėdžių susijusios išlaidos
1)   Asmenims, dalyvaujantiems grupės ir jos pogrupių veikloje, už teikiamas paslaugas neatlyginama.
2)   Komisija kompensuoja tik vieno valstybės narės deleguoto asmens kelionės į grupės posėdžius išlaidas. Komisija nekompensuoja stebėtojų ir ekspertų ar kitų suinteresuotųjų šalių, kurioms taikoma 4 straipsnio 6 dalis, kelionės išlaidų ir jų išlaidų, susijusių su grupės, jos pirmininko arba jos atstovų susitikimu su suinteresuotosiomis šalimis.
3)   Komisija padengia grupės posėdžių organizavimo išlaidas, kai tokie posėdžiai vyksta Briuselyje. Kai grupės posėdžiai vyksta ne Europos Sąjungos patalpose Briuselyje, Komisija padengia tik kelionės išlaidas.
4)   Komisija gali užsakyti grupės darbui naudingus išorės tyrimus. Tokiu atveju Komisija turi teisę priimti sprendimą dėl tyrimo reikalingumo, padengia susidariusias išlaidas ir atsako už tokių tyrimų valdymą.
5)   Grupės interneto svetainės sukūrimo ir priežiūros išlaidas padengia Komisija.
11 straipsnis
Panaikinimas
Sprendimas 2002/622/EB panaikinamas.
Priimta Briuselyje 2019 m. birželio 11 d.
Komisijos vardu
Mariya GABRIEL
Komisijos narė
(1)  2002 m. kovo 7 d. Europos Parlamento ir Tarybos sprendimas Nr. 676/2002/EB dėl radijo spektro politikos teisinio reguliavimo pagrindų Europos bendrijoje (OL L 108, 2002 4 24, p. 1).
(2)  2002 m. liepos 26 d. Komisijos sprendimas 2002/622/EB dėl Radijo spektro politikos grupės įsteigimo (OL L 198, 2002 7 27, p. 49).
(3)  2018 m. gruodžio 11 d. Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (OL L 321, 2018 12 17, p. 36).
(4)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).
(5)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
(6)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
(7)  2016 m. gegužės 30 d. Komisijos sprendimas, kuriuo nustatomos Komisijos ekspertų grupių kūrimo ir veiklos horizontaliosios taisyklės, C(2016) 3301 final.
(8)  2016 m. gegužės 30 d. Komisijos sprendimas, kuriuo nustatomos Komisijos ekspertų grupių kūrimo ir veiklos horizontaliosios taisyklės, C(2016) 3301 final.
(9)  OL L 304, 2010 11 20, p. 47.
(10)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
(11)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

Summary:
Radijo spektro politikos grupė
Radijo spektro politikos grupė
 
DOKUMENTAS, KURIO SANTRAUKA PATEIKIAMA:
Sprendimas, kuriuo įsteigiama Radijo spektro politikos grupė
KOKS ŠIO SPRENDIMO TIKSLAS?
Šiuo sprendimu įsteigiama Radijo spektro politikos grupė (RSPG), aukšto lygio patariamoji grupė, skirta padėti Europos Komisijai plėtoti radijo spektro politiką. Ji atsižvelgia į techninius, ekonominius, politinius, kultūrinius, strateginius, sveikatos ir socialinius aspektus, taip pat į įvairius galimai prieštaringus radijo spektro naudotojų poreikius, kad užtikrintų teisingą, nediskriminacinę ir proporcingą pusiausvyrą.
PAGRINDINIAI ASPEKTAI
Gavusi jų prašymą, RSPG padeda ir pataria Komisijai, Europos Parlamentui ir Europos Sąjungos Tarybai strateginiu lygmeniu dėl:radijo spektro politikos ir jos požiūrių koordinavimo; Komisijos, Europos Sąjungos (ES) valstybių narių ir atitinkamų institucijų koordinavimo ir bendradarbiavimo įgyvendinant galiojančius radijo spektro srities ES teisės aktus, programas ir politiką, įskaitant Direktyvą (ES) 2018/1972 (žr. santrauką), kuria nustatomas Europos elektroninių ryšių kodeksas, išplėtęs RSPG vaidmenį; prireikus, sąlygų, susijusių su radijo spektro prieinamumu ir veiksmingu jo naudojimu, koordinavimo arba derinimo; pasiūlymų dėl teisėkūros procedūra priimamų aktų, kuriais nustatomos daugiametės radijo spektro politikos programos, ir leidimo pasidalijamai naudoti suderintą radijo spektrą; Komisijos rekomendacijų dėl reguliavimo sistemos taikymo radijo spektro srityje, nedarant poveikio Europos elektroninių ryšių reguliuotojų institucijos (BEREC), įsteigtos Reglamentu (ES) 2018/1971 (žr. santrauką) vaidmeniui.RSPG nariai
RSPG nariai yra valstybių narių valdžios institucijos. Komisija dalyvauja visuose grupės posėdžiuose ir teikia grupei sekretoriato paslaugas. Kiekviena valstybė narė paskiria aukšto lygio atstovą, atsakingą už visą strateginę radijo spektro politiką.
RSPG gali kviesti dalyvauti stebėtojus iš:Europos ekonominė erdvės šalių; šalių kandidačių; Europos pašto ir telekomunikacijų administracijų konferencijos; Europos telekomunikacijų standartizacijos instituto; kitų suinteresuotųjų šalių, kaip antai nacionalinių reguliavimo institucijų ar BEREC.Stebėtojams gali būti leidžiama dalyvauti grupės diskusijose ir dalytis ekspertinėmis žiniomis, tačiau jie neturi balsavimo teisės ir nedalyvauja formuluojant grupės rekomendacijas ar patarimus. RSPG taip pat gali pakviesti pramonės atstovus pateikti savo nuomonę.
VeiklaVykdydama savo patariamąją funkciją, RSPG apima įvairius technologinius, rinkos ir reguliavimo pokyčius, susijusius su radijo spektro naudojimu atitinkamos ES vidaus rinkos politikos kontekste tokiose srityse kaip elektroniniai ryšiai, informacinė visuomenė ir kiti sektoriai bei veikla, pavyzdžiui, transporto, mokslinių tyrimų ir plėtros ar sveikatos. Komisijos, Tarybos ir Europos Parlamento prašymu arba savo iniciatyva RSPG priima nuomones ir ataskaitas. Jos yra grindžiamos bendru sutarimu arba paprasta balsų dauguma. Nariai, kurie balsavo prieš, turi teisę prie nuomonių ar ataskaitų pridėti pareiškimą, kuriame apibendrinamos jų pozicijos priežastys. Komisija gali steigti pogrupius, kurių paskirtis – nagrinėti konkrečius klausimus ir užsakyti išorės tyrimus, kurie padėtų RSPG vykdyti savo veiklą. RSPG veiklos ir pogrupių dalyviams atlyginimas nemokamas. RSPG plačiu mastu iš anksto konsultuojasi su rinkos dalyviais, vartotojais ir galutiniais naudotojais. Tokios konsultacijos vykdomos siekiant įtraukti visus susijusius suinteresuotuosius subjektus, radijo spektro naudotojus (komercinius ir nekomercinius) ir kitas suinteresuotąsias šalis. Be to, dėl daugumos RSPG darbo rezultatų vyksta oficialios viešosios konsultacijos. RSPG skelbia metinę darbo programą, o dauguma oficialių RSPG rezultatų skelbiami viešai.Panaikinimas
Šiuo sprendimu panaikinamas ir pakeičiamas Sprendimas 2002/622/EB, kuriuo iš pradžių buvo įsteigta RSPG.
NUO KADA TAIKOMAS ŠIS SPRENDIMAS?
Sprendimas taikomas nuo 2019 m. liepos 2 d.
KONTEKSTAS
Daugiau informacijos žr.:Radijo spektro politikos grupė (Europos Komisija).
PAGRINDINIS DOKUMENTAS
2019 m. birželio 11 d. Komisijos sprendimas, kuriuo įsteigiama Radijo spektro politikos grupė ir panaikinamas Sprendimas 2002/622/EB (OL C 196, 2019 6 12, p. 16–21).
SUSIJĘ DOKUMENTAI
2018 m. gruodžio 11 d. Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (nauja redakcija) (OL L 321, 2018 12 17, p. 36–214).
Vėlesni Direktyvos (ES) 2018/1972 daliniai pakeitimai buvo įterpti į pradinį dokumentą. Ši konsoliduota versija yra skirta tik informacijai.
2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1–35).
paskutinis atnaujinimas 24.11.2021